Otto Taur

Otto Taur (20. mai 1931 Tartu – 21. mai 2004 Tartu) oli eesti lendur, Nõo Reaalgümnaasiumi lennundusklassi ja Tartu Lennukolledži asutajaliige ning üks Eesti rahvusliku lennunduse taasrajaja, Tartu Lennukolledži õppejõud.
Omandas keskhariduse Tartus. Esimesed kokkupuuted lennundusega toimusid samuti Tartus – koolipoisina sõja-aastatel jälgitud õhulahingud jätsid sügava jälje nooruki mälestustesse, mida oli põnev meenutada veel aastaid hiljemgi. 
17-aastase koolipoisina käis ta ALMAVÜ Tallinna lennuklubi Tartu filiaalis kursustel, kus esmalt tegeles purilennu ja langevarjuhüpetega. Esmakordselt tõusis O.Taur iseseisvalt lennukiga õhku 8. augustil 1949. aastal.
1954 lõpetas ta Ukraina NSV-s kiitusega Kirovogradi sõjalendurite kooli, seejärel kuulus ta aastaid reaktiivpommituslennuki Il-28 meeskonda. Lennupolk baseerus Peipsi järve taga Venemaa Föderatsioonis Gdovi lähistel. 1960 algatas  Nikita Hruštšov lennuväe vähendamise kampaania (nö. miljoni lennuväelase errusaatmine ja lennukite arvu vähendamine), eksikombel (!?) saadeti laiali ka 286. lennudiviis, mis oli varustatud oma aja kohta modernsete pommituslennukitega. Väeteenistuses jõudis Otto Taur I klassi sõjaväelenduri tasemeni.
Otto Taur naasis kodulinna Tartusse, jätkates lendurikarjääri 16. augustist 1960 Aerofloti tsiviillendurina. Viis aastat lendas ta lülikomandörina sanitaarlennukil Jak-12, seejärel (1965) õppis piloteerima mitmeotstarbelist An-2, millega lennutas reisijaid, kontrollis elektriliine, külvas väetist, tegi  linnuvaatlusi jmt. Otto Taur oli aastakümneid Eestis üks kogenuim agrolendur.
25. septembril 1974 sai ta Aerofloti I klassi piloodi tunnistuse. Alates 20. jaanuarist 1976 oli ta Aerofloti Tartu eskadrilli ülem, millele 1. märtsil 1977 lisandus Tartu lennujaama ülema amet. Aerofloti teenistusest 5. aprillil 1979 lahkudes lõppes tema  tegevus lendurina.
Selleks ajaks oli O.Taur pälvinud tunnustuseks hea töö eest, kuus medalit ja NSVL Tsiviilõhulaevastiku (Aerofloti) ministrilt nimelise kella.

Tegevus taasiseseisvunud Eestis

1990 oli Otto Taur Eesti Lennuliidu ja Lennuameti üks asutajatest, andes oma mahuka kogemustepagasi taasiseseisvunud Eesti lennundusstruktuuride loomisele. Hindamatu on Otto Tauri panus rahvusliku lennunduskaadri koolitusse.
Otto Taur algatas lendurite väljaõppe Nõo Gümnaasiumis. 1992 alustas ta tööd lennukolledži loomiseks. Alates 30. juunist 1993 oli Otto Taur Tartu Lennukolledži õppejõud – piloodikoolituse osakonna juhataja, lennundusteaduskonna prodekaan. Seoses üleminekuga Euroopa Liidus omasele õppesüsteemile 1. jaanuarist 2001 pilootide teooriakoolituse juht.
Tänase põlvkonna lennundusspetsialistide hulgas on palju neid, kes on kuulanud Otto Tauri loenguid või palunud temalt professionaalset nõuannet. Ott – nagu kutsusid teda nii kolleegid kui ka üliõpilased – oli õppejõuna heaks sõbraks ja eestvedajaks. Tema viimane amet kolledžis lennukoolitusorganisatsiooni teooriakoolituse juhina eeldas nõudlikkust ja täpsust, mida ta oskas mööndusteta ellu rakendada ainult Otile omasel mahedal ja humoorikal viisil.
Kolledži töötajatele ja üliõpilastele oli Otto Taur eelkõige erudeeritud hea kolleeg, hea huumorimeelega härrasmees ning õppejõud.
Oti perekond algatas 2004. aastal Otto Tauri nimelise tulevaste lendurite stipendiumifondi, mida annab välja sihtasutus Tartu Kultuurkapital.